ธปท.มั่นใจเศรษฐกิจไทยปีนี้โตเกิน4.9%
ธปท.ส่งสัญญาณทิศทางเศรษฐกิจไทย ปีนี้โตได้ดีกว่าคาด ชี้มีโอกาสโตได้มากกว่า 4.9%
23 ก.พ. 2555

ธปท.ส่งสัญญาณทิศทางเศรษฐกิจไทย ปีนี้โตได้ดีกว่าคาด ชี้มีโอกาสโตได้มากกว่า 4.9% 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า หลังจากที่เห็นตัวเลขการขยายตัวของเศรษฐกิจไทยในปี 2554 ขยายตัวเพียง 0.1% จากสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ทำให้ ธปท.คาดว่าจะต้องมีการปรับขึ้นประมาณการเศรษฐกิจของ ธปท.จากระดับ 4.9% ซึ่งเป็นประมาณการในครั้งก่อนขึ้นค่อนข้างมาก 
“ตัวเลขจริงของเศรษฐกิจไทยในปีนี้ออกมาตามที่ สศช.ประกาศที่ 0.1% ขณะที่เราประมาณการไว้ว่าจะโตที่ 1% ทำให้อาจจะต้องปรับลดประมาณการในปี 2554 ลง ขณะเดียวกันถ้ามีการขับเคลื่อนหรือแรงส่งของเศรษฐกิจยังเกิดขึ้นได้อีก ตามที่เราคาดการณ์ไว้ในปีนี้ แสดงว่าเศรษฐกิจประเทศไทยน่าจะขยายตัวได้สูงกว่าประมาณการเดิมที่คาดไว้ 4.9% อีกค่อนข้างมาก” นายประสาร กล่าว 
ผู้ว่าการ ธปท. กล่าวว่า แม้ว่ามีแนวโน้มโตได้ดี แต่ยังมีปัจจัยที่เปลี่ยนแปลงได้อีกมาก โดยเฉพาะปัจจัยจากต่างประเทศ และโดยเฉพาะกรณีกรีซที่คณะรัฐมนตรีคลังยูโรโซนผ่านเงินกู้รอบที่ 2 ให้กับประเทศกรีซนั้น ถือว่าเป็นการช่วยเหลือระยะสั้น ซึ่งอาจจะส่งผลดีเพียงชั่วคราว เนื่องจากเป็นเพียงการเพิ่มสภาพคล่องไม่ให้ผิดนัดการชำระหนี้ แต่ในภาพรวมอาจจะมีปัจจัยเสี่ยงจากเศรษฐกิจโลกที่มีต่อไทยอีก 
สำหรับเศรษฐกิจโลกยังต้องติดตามสิ่งที่จะเกิดขึ้นต่อไป เพราะนอกจากกรีซแล้ว ยังมีอีกหลายประเทศที่มีปัญหาและรอการแก้ไข ทำให้การแก้ไขปัญหายุโรปยังคงต้องการมาตรการดูแลในระยะยาว ไม่ใช่การแก้ปัญหาเฉพาะหน้าระยะสั้น จึงยังวางใจไม่ได้ เพราะหากตลาดไม่แน่ใจ หรือได้รับข่าวที่ไม่ดีอีก ก็อาจจะยังมีความผันผวนต่อไป 
อย่างไรก็ตาม เงินทุนเคลื่อนย้ายจากต่างประเทศยังไหลเข้าไทยต่อเนื่อง ทั้งตลาดหุ้นและพันธบัตร เพียงแต่ยังไม่ชัดเจนและยังสะท้อนไปในค่าเงินบาทไม่ชัด เพราะส่งออกเรายังไม่ฟื้น มีการขาดดุลการค้า ทำให้เงินทุนเคลื่อนย้ายสมดุล